VENDIM
Nr.661, datë 18.10.2007

PËR PËRCAKTIMIN E MASAVE PËR ORGANIZIMIN E QENDRAVE OSE TË INSTITUTEVE TË KËRKIMIT DHE ZHVILLIMIT, PËR FILLIMIN E VEPRIMTARISË NË PERIUDHËN KALIMTARE

Në mbështetje të nenit 100 të Kushtetutës, të neneve 41 e vijuese të ligjit nr.9741, datë 11.6.2007 “Për arsimin e lartë në Republikën e Shqipërisë”, dhe të neneve 8 e 10 të ligjit nr.9465, datë 27.11.2006 “Për Buxhetin e Shtetit të vitit 2007”, me propozimin e zëvendëskryeministrit, Këshilli i Ministrave

VENDOSI:

1. Brenda datës 31.12.2007 të përfundojë fillimi i veprimtarisë, për periudhën kalimtare, të qendrave ose instituteve të kërkimit dhe zhvillimit, të krijuara me vendimet nr.146, datë 28.3.2007, nr.178, datë 4.4.2007, nr.559, datë 22.8.2007, nr.560, datë 22.8.2007, nr.561, datë 22.8.2007, nr.562, datë 22.8.2007, nr.563, datë 22.8.2007, të Këshillit të Ministrave.
2. Veprimtaria administrative, shpenzimet për personelin, si dhe shpenzimet e tjera, për funksionimin e institucioneve, sipas pikës të këtij vendimi, deri në përfundimin e organizimit të secilit institucion, të realizohet dhe të përballohet me fondet e vitit 2007, miratuar për Akademinë e Shkencave.
3. Çdo akt për transferimin e numrit të punonjësve dhe të fondeve përkatësisht, për paga dhe sigurime shoqërore, nga Akademia e Shkencave të ministritë e linjës pezullohet, deri në çastin e kalimit të tyre në sistemin e këtyre ministrive dhe fillimin e veprimtarisë, sipas organizimit të përcaktuar me vendimet për krijimin e tyre.
4. Numri maksimal i punonjësve buxhetorë të Akademisë së Shkencave, për këtë periudhë , mbetet 500 veta.
5. Ngarkohen Ministria e Financave, Ministria e Arsimit dhe Shkencës, Ministria e Turizmit, Kulturës, Rinisë dhe Sporteve dhe Akademia e Shkencave për zbatimin e këtij vendimi.
Ky vendim hyn në fuqi menjëherë.
KRYEMINISTRI
Sali Berisha

